Mens Anden Verdenskrig eskalerede i det østlige Europa, de tyske massakrer på jøderne tog til og de engelske bombetogter mod de tyske byer blev mere omfattende, kom ’bette Halle’ til verden 26. oktober 1941 i værfts- og fiskeribyen Frederikshavn.

Men da han på den samme dato i 1947 skulle fejres på sin 6-års fødselsdag i familiens hus på Buhlsvej, var der igen fred til lands. De tyske besættelsestropper var forsvundet, dagliglivet var tilbage i Danmark og hos familien Nielsen, og sønnen Harald, der var den ældste i en flok, som kom til at tælle fire børn, ønskede sig inderligt en flitsbue i fødselsdagsgave.

Men det fik han ikke. Han fik i stedet et par fodboldstøvler af sin far, fiskehandler Kristian Nielsen, der selv havde spillet fodbold i Frederikshavn og som mente, at det nok også var noget for den seksårige Harald.